
Cuelyn Wever-Úroes 


PROME MINISTER 

Durante e di tres 'Fiesta Tipico den Bario' oraginsa pa Fundacion UTR 


== 


Durante e di tres 'Fiesta Tipico den Bario' organisa pa e 
Fundacion Union di Tipiconan Rubiano, Fundacion UTR, 
diadomingo 28 di mei Prome Minister Evelyn Wever-Croes, 
tawatin e honor pa, den nomber di Minister di Cultura Xiomara 
Maduro, reconoce dos musico pa nan contribucion pa mantene 
y promove nos musica cultural, señora Mathilde Paskel- 
Boekhoudt y señor Esteban Banchi Koolman. 


Señor Esteban “Banchi” Koolman, Savanetero di nacemento 
y di curason, a nace dia 26 di december 1941 y ta di Yara. 
Actualmente Banchi tin e bunita edad di 81 aña. Ora cu Banchi 
tabata tin 5 aña 613 a cuminsa toca tambu den paranda di 
mucha hunto cu su ruman Chomai cu tawata toca sonfonia 
di boca. Shaki Thijsen tawata canta y Robby Thijsen tabata 
riba wiri. Cu su 16 aña Banchi a forma parti di Quinteto San 
Luis, tocando Merengue, Wals, Tumba, entre otro instrument, 
na fiesta di famia y hopi casamento den añanan '50. Despues 
Banchi a toca pa Voces Tucuceros, un grupo di aguinaldo den 
añanan '60 y tawata pasa paranda casi tur aña. El'a forma 
parti tambe di Conhunto Los Sonoramicos. 


Banchi a lanta y dirigi Tipico Yara, Conhunto Estrella Original 
y Conhunto Estrella de Oro. Por ultimo Banchi a lanta “Salsa 
y Sabor’, e conhunto cu a haci furor pa hopi aña aki na Aruba, 
specialmente cu nan cancion “Pushi Preto”. 


Den tur grupo y conhunto cu Banchi a toca, “Cuero” ta su 
instrument preferi aunke cu e por domina diferente otro 
instrument. Tambe Banchi tawata e cantante estelar. 

Banchi su palabranan semper ta: “Aunke mi por domina 
diferente instrument, mas importante pa mi ta pa tene nos 
cultura bibo, especialmente nos Dande”. Manera tambe ta e 
lema di nos Minister di Cultura Xiomara Maduro, “Cultura Bo 


1” 


tin cu Bib'e”. 


Esteban Banchi Koolman tin diferente hobby cu el a practica 
manera futbol, piscamento, biljart, wega di dam, ping pong y 
bowling. 


Prome Minsiter, den nomber di Minister Xiomara Maduro, 
Gobierno di Aruba y di pueblo di Aruba ta gradici señor 
Esteban Banchi Koolman pa su aporte pa sostene y promove 
nos musica Tipico di Aruba. 

Prome Minister Evelyn Wever-Croes: 


Durante e di tres 'Fiesta Tipico den Bario' oraginsa pa Fundacion UTR 


DEN NOMBER DI MINISTER DI CULTURA, PROME 
MINISTER TA DUNA RECONOCIMENTO NA 


E Fundacion Union di Tipiconan Rubiano, conoci como 
Fundacion UTR, diadomingo 28 di mei a organisa e di tres 
"Fiesta Tipico den Bario'. Durante cada Fiesta Tipico den Bario, 
Gobierno ta duna un reconocimento na esnan cu ta sostene, 
promove y mantene nos folklore bibo den nos barionan. Prome 
Minister Evelyn Wever-Croes, den e di tres fiesta den bario 
aki tawatin e honor pa den nomber di Minister di Cultura 
Xiomara Maduro, reconoce dos musico, señora Mathilde 
Paskel-Boekhoudt y señor Esteban Banchi Koolman, pa nan 
contribucion pa mantene y promove nos musica cultural. 


Señora Mathilde Paskel-Boekhoudt a nace na Aruba dia 4 di 
mei 1939 y tin actualmente e bunita edad di 84 aña. Señora 
Mathilde ta e di ocho yiu di e 15 yiunan di señor Alphonso 
Pedro Boekhoudt y señora Mathilde Thiel, ambos den feliz 
memoria. 

Señora Mathilde a lanta den un famia di musico. Su Tata tabata 
doño di Caha di Orgel “El Maldito Prufiado” y tabata toca wiri, 
fio y tambu. E otro rumannan tabata toca diferente instrument 
por ehempel e conocido señor Alphonso (Buchi) Boekhoudt 
cu tabata traha Caha di Orgel y pone piesa y e ruman señor 
Francisco (Choncho) Boekhoudt, dfm, cu tambe a pone piesa 
pa Caha di Orgel y cu tabata graba su CDnan den un estilo 
diferente acompaña cu varios instrument. 


Señora Mathilde a casa cu señor Lino Fortunato Paskel, dfm, 
na aña 1960 y a wordo bendiciona cu tres yiu muhe. Señora 
Mathilde semper tabata tin e deseo pa por tin su propio grupo 
di baile Folklorico acompaña cu Caha di Orgel. Na aña 1983 
su soño a bira realidad y a lanta e grupo di baile bao nomber 
di “Flor di Antaño” y na aña 1984 a cumpra su propio Caha di 
Orgel “Melodia di Antaño” di cual e nombernan a ser escogi 


pa señor Julio Maduro, dfm. E grupo tabata consisti di famia 
completo y algun amistad y a sigui te cu e di tres generacion. 


Pa 28 aña e grupo a existi exitosamente presentando na 
diferente actividad cultural y turistico. Den transcurso di e 
añanan a coopera cu e.o. hopi club, scol y festival. Fuera 
di ta musico, señora Mathilde tabata un costurera famoso 
na Savaneta. El a cose hopi trahe pa carnaval, bruid, Miss 
Universe Aruba y Miss Mundo Aruba. E mes a cose tur e bisti 
y trahenan di baile pa su grupo. Te awe apesar di su edad 
avansa, señora Mathilde ta activo ainda cu tocamento di Caha 
di Orgel pa diferente evento. 


Prome Minsiter, den nomber di Minister Xiomara Maduro, 
Gobierno di Aruba y di pueblo di Aruba ta gradici Señora 
Mathilde Paskel-Boekhouadt, pa sostene y promove nos musica 
cultural y pa su gran aporte na musica di Caha di Orgel. Masha 
pabien. 

“Cultura bo tin cu bib'e. Y nos mester di pioneronan y motornan tros 


di organisacion aki po asina percura cu cultura y musica tradicional ta 
keda biba den nos comunidad” 


Diadomingo 28 di mei a tuma luga na Centro di Bario Savaneta 
e di tres 'Fiesta Tipico den Bario' organisa pa Fundacion Union 
di Tipiconan Rubiano, conoci como Fundacion UTR. E prome 
Fiesta Tipico a tuma luga na luna di maart na Centro di Bario 
Brazil, e di dos na luna di april na Club Sport Boys, ambos a 
resulta exitoso. Na juli lo tuma luga e di cuatro encuentro na 
Centro di Bario Lago Height. Prome Minister Evelyn Wever- 
Croes a presencia y disfruta di un ambiente sumamente 
agradabel na unda cu hopi ciudadano a bishita e evento 
tipico y a goza di un ambiente tipico Arubano. Prome Minister 
a representa Minister di Cultura Xiomara Maduro cu no por 
tawata presente. 


Manera ya ta conoci, Fiesta Tipico den Bario ta un bunita 
iniciativa di nos lidernan di e gruponan di Tipico di Aruba pa 
promove e musica tipico den nos dushi barionan di Aruba. 
Eventonan manera esaki ta promove pa nos biba nos cultura 
y contribui pa nos mantene nos folklore bibo den barionan 
y traspasa esaki pa e generacionnan mas hoben. Tambe, 
durante e Fiesta Tipico den Bario, Gobierno di Aruba ta 
duna reconocimentonan na esnan cu ta sostene, promove y 
mantene nos folklore bibo den nos barionan. E biaha aki a 
reconoce señora Mathilde Paskel-Boekhoudt y señor Esteban 
Banchi Koolman. 


Den nomber di Minister Xiomara Maduro y di Gobierno di Aruba, 
Prome Minister ta gradici UNOCA pa pone fondonan disponibel 
pa yuda cubri gastonan di e bunita fiesta tipico cultural aki. 


Tambe Prome Minister ta gradici y felicita Fundacion UTR pa 
oraganisa e evento bunita aki cu tawata exitoso un biaha mas. 
“Cultura bo tin cu bib'e. Y nos mester di pioneronan y motornan 
tras di organisacion aki pa asina percura cu cultura y musica 
tradicional ta keda biba den nos comunidad”, Prome Minister 
a expresa. 


Prome Minister ta extende un invitacion, for di awo caba, na 
cada ciudadano pa e siguiente Fiesta Tipico den Bario, dia 2 di 
juli na Centro di Bario Lago Height. 

Comision Condecoracion Real Aruba 


“Duna honor na esun(nan) cu merece honor” 


OPORTUNIDAD PA ENTREGA 
PROPOSICIONNAN PA CONDECORACION REAL 2024 


Aruba a conoce e aña aki un grupo grandi 
di 10 persona cu a ricibi ህበ condecoracion 
Real pa motibo cu nan a destaca riba 
diferente tereno y/of a dedica nan mes na 
nos comunidad. Comision Condecoracion 
Real Aruba ta informa cu entrante dialuna 
8 di mei 2023 pueblo di Aruba por entrega 
proposicionnan pa personanan ricibi un 
condecoracion Real otro aña, na ocasion 
di celebracion di aña di Rey na april 2024. 


Pa un persona por wordo considera pa 
haya un condecoracion Real mester 
tene cuenta cu e accento ta cay riba 
prestacionnan particular pa y den 
comunidad. Tin dos categoria: 

- Trabou boluntario, pues trabounan pa 
cual e persona no 2/13 ricibi salario y pa 
un periodo di por lo menos 5 aña; 

- Prestacionnan particular cu un persona 
a haci contra pago, pues den su trabou. 
E prestacionnan aki mester ta di un caliber 
y nivel di e halto ey cu nan ta surpasa 
locual normalmente ta wordo spera di su 
trabou y mester tin un balor excepcional 
pa desaroyo di Aruba. 


Tur persona of instancia cu conoce un 
persona cu na su opinion ta merecedor 
di un condecoracion Real por entrega un 
proposicion. Pa haci e proposicion aki 
mester haci uzo di dos formulario special. 
E formularionan aki ta obtenibel entrante 
dialuna 8 di mei 2023 na balie abou na 
entrada na Bestuurskantoor na Playa, na 
Bestuurskantoor na San Nicolaas, na tur 
MFA's of cerca e miembronan di Comision 
Condecoracion Real Aruba. Tambe por 
download e formularionan for di e website 
di gobierno: www.gobierno.aw, www. 
overheid.aw, www.government.aw 


E formularionan di proposicion mester 
wordo yena completo y detayadamente y 
mester wordo firma dor di e persona(nan) 
of e instancia cu ta haci e proposicion 
(“voorsteller”). 

E motivacion di e peticion ta di crucial 
importancia. 

Pa evalua e meritonan di un persona cu 
ta wordo proponi pa un condecoracion 
Real ta di sumo importancia pa duna 
tur informacion pidi riba e formularionan 


y pa menciona tur dato y informacion 
cu por duna realse na e trabou(nan)/ 
actividad(nan) desplega dor di e persona 
en cuestion. 

Comision Condecoracion Real Aruba 
ta enfatisa ርህ otorgamento di ህበ 
condecoracion Real mester keda un 
sorpresa pa e persona concerni. Pa e 
motibo ey ta di suma importancia pa NO 
informa e persona concerni cu ta bay haci 
un peticion pe, ni envolvi'e den e proceso 
di prepara un proposicion. Mester haci 

e trabao preparatorio den tur secrecia. 
Esaki lo evita un desapunto den caso cu 
e condecoracion no ta wordo otorga. 


E entrega di un proposicion pa un 
Condecoracion Real mester wordo haci 
na balie di Bestuurskantoor Oranjestad 
den un envelop cera dirigi na Bureau 
Minister van Algemene Zaken, na 
atencion di Decoratiecommissie Aruba, 
Bestuurskantoor, L.G. Smith Blvd. 76, 
Oranjestad, Aruba. 


Proposicionnan pa condecoracionnan 
Real ta wordo trata na Hulanda dor 
di e organo cu ta carga e nomber di 
“Nederlandse Kapittel voor de Civiele 
Orden”. Nan ta duna e conseho definitivo 
pa cu e condecoracionnan Real y nan 
ta hopi estricto. Por ehempel, den caso 
cu un persona tin tremendo logronan 
pa comunidad, pero e tin por ehempel 
boetnan grave, un persona asina 
lamentabelmente no ta bin na remarca 
pa un condecoracion Real durante cierto 
periodo. Por ehempel pa un boet durante 
un aña y dependiendo di e cantidad di 
boet durante mas aña. 


Semper un peticion mester wordo manda 
hopi luna adelanta pa por keda cla cu tur 
tramite na Aruba y na Hulanda pa asina e 
personanan por ricibi nan condecoracion 
na luna di april di e siguiente aña. 

E aña aki e ultimo dia pa entrega un 
proposicion pa un condecoracion Real 
pa aña 2024 ta diabierna 28 di juli 2023. 


Por fabor tuma nota cu proposicionnan 
incompleto y proposicionnan cu a drenta 
despues di diabierna 28 di juli 2023 


lamentabelmente no por wordo trata. 


Aruba tin hopi persona cu ta contribui 
na nos comunidad mediante trabou 
boluntario y personanan cu ta destaca 
realmente den nan trabou. Ta deseo di 
Comision Condecoracion Real Aruba pa 
mira hopi di nan ricibi un condecoracion 
Real na 2024, mescos cu e aña aki. Ta 
p'esey un peticion na un y tur pa hasi 
un esfuerso pa esaki bira realidad y pa 
asina Aruba por honra su hendenan 
balioso. Comision Condecoración Real 
Aruba ta spera cu pa aña di Rey 2024 
tambe comunidad lo reacciona cu hopi 
entusiasmo pa reconoce esnan cu ta 
haci trabou importante pa y den nos 
comunidad. 


Den caso cu tin cualkier pregunta of pa 
mas informacion por tuma contacto cu e 
miembronan di Comision Condecoracion 
Real Aruba: 


sra. F. Perez-Lopez (tel. 583-8425) 
sr. V. Frank (tel. 587-4979) 

sra. N. Anthony (cel. 593-1921) 
sra. |. Nicolaas-Ras (tel. 584-8880) 
sra. R. Garrido (cel. 593-1820) 

sr. D. Figaroa (cel. 741-0100) 


Tambe por acerca e comision via e-mail: 
condeco.aruba(O0gmail.com 

Den un Conferencia di Prensa di Gobierno: 


Amara Mad ute 


MINISTER 


MINISTER DI FINANSA HUNTO CU DIRECTORA DIMP 
Y DIRECTOR DI ADUANA A BRINDA INFORMACIÓN 
NA PUBLICO RIBA BBO NA FRONTERA 


BBO na frontera ta premira pa drenta na vigor 1 di juli proximo 


Diahuebs ultimo Minister di Finansa Maduro hunto cu 
directornan di Departamento di Impuesto Sra. Luenne Gomes- 
Pietersz y Departamento di Aduana Sr. Ricky Croes a brinda 
informacion na e publico general riba e introduccion di BBO na 
frontera. 


E mandatario a habri e conferencia ta splica cu BBO ta bay 
wordo cobra na frontera pa asina Gobierno yega mas lihe na 
entrada. Cu e cambio fiscal aki e peso di BBO ta keda mescos. 
Un parti lo wordo paga na frontera ora di importa e producto y 
e otro parti lo wordo cobra na momento cu ta paga BBO riba 
e volumen di benta tur luna. Minister Maduro a trece dilanti cu 
lo sigui duna informacion na e gruponan di interes cu ya caba 
a bin ta haya presentacionnan di Departamento di Impuesto 
y Departamento di Aduana, ademas lo duna informacion na e 
publico en general. E ley pa legaliza BBO na frontera lo yega 
Parlamento di Aruba, e dianan nos dilanti pa su tratamento. 
Pareu cu esey Parlamento lo ricibi tambe e simplificacion di e 
tarifanan di invoerrechten. E ultimo aki lo yuda pa por baha e 
peso fiscal na momento di importa productonan na pais Aruba. 


Na su turno directora di Departamento di Impuesto Sra. Pietersz 
a trece dilanti cu ta oportuno pa duna mas informacion con BBO 
na frontera lo funciona, despues di a reuni cu stakeholdernan. 
E directora a elabora riba e cambionan fiscal cu ta bay drenta 
na vigor dia 1 di juli proximo. Aruba conoce un sistema di BBO 
desde 2007, cu ta uno relativamente simpel y awo ta propone 
pa bay cobra BBO di 7% na entrada. Un cobransa di BBO na 
entrada no necesariamente nifica cu prijs di productonan cu ta 
wordo rebendi, mester wordo ahusta. Ta bay cobra BBO un parti 
na frontera y un segundo parti na momento cu e comerciante 
ta bay declara su volumen di benta. E comerciante tin derecho 
pa deduci for di e BBO cu mester wordo paga di e benta di 
volumen total, e BBO paga na frontera na e mesun luna cu e 
BBO a wordo paga na frontera. E BBO cu nos conoce desde 
2007 ta un gasto di negoshi cu por wordo deduci na final di su 
ganashi. Ta importante pa pone enfasis cu e cambio fiscal lo 
no trece efecto acumulativo y cu BBO na frontera no mester 
subi prijs di productonan. 


Director di Departamento di Aduana Sr. Ricky Croes tambe a 
hiba palabra y a trece dilanti, cu BBO na frontera ta un BBO cu 
lo wordo cobra na momento cu un producto ta wordo importa. 
E ta wordo paga tanto pa e comerciante como e particulier. 
E comerciante tin derecho di deduccion di e BBO cu nan a 
paga caba na frontera. Importante den e caso aki ta pa e 
broker por pone e persoonsnummer y e informacion corecto 
di e importador riba e aangifte. E importador tin e derecho 
di deduccion ora cu e yena aangifte di e total di volumen 
di benta. BBO ta keda mescos cu e ta momento aki, riba e 
'douanewaarde' igual cu invoerrechten cu ta wordo cobra awo 
aki. BBO na frontera lo no mester trece trabou extra, pasobra e 
aangifte ta uno automatisa y unico cos cu e broker mester haci 
ta yena e douanewaarde den su aangifte. Una ves cu e yena 
esaki, e BBO y BAZV ta wordo calcula automaticamente. Pa 
locual ta vrijstelling cu ta conta segun ley di Aduana, ta conta 
tambe pa pago di BBO. Director di Aduana a splica tambe 
tocante e simplificacion di tarifa di invoerrechten. Awo tin 12 
diferente tarifa y esaki ta wordo reduci na 6 tarifa. Algun tarifa 
a subi, algun a keda mescos y algun a baha. Pa locual ta tarifa 
riba comestibles esaki a keda mescos y e tarifa riba auto y 
material di construccion a baha. 


Na final Minister Maduro a indica cu DIMP y Aduana lo sigui 
brinda informacion detaya na gruponan di interes y lo hiba un 
campaña pa brinda informacion na e publico en general. 

SMO TA KEDA 
DI NOS 


Despues di e 2 añanan di mas dificil di nos historia como 
pais, tawata mas cu necesario pa no solamente nos 
recupera nos turismo pero tambe purba surpasa nivelnan 
di aña 2019. E aña 2019 a wordo considera nos miho aña 
den turismo y ora a fiha nos strategia di recuperacion e 
meta tawata pa yega bek na e nivelnan y purba surpasa 
e resultadonan di aña 2019. 

Cu hopi orguyo por mira bek y conclui cu e decisionan, 
accionan y strategia cu a fiha pa nos recupera a duna 
resultado. Awe nos turismo ta bek, yegando y surpasando 
nivelnan di aña 2019. Nos turismo a kibra tur record 
estableci anteriormente y tur e indicadornan cu ta midi 
resultado di turismo ta confirma esaki. 


SITUACION ARUBA 

E situacion na Aruba no ta esun di mas facil. Pais Aruba su 
debe ta grandi, e presion di Hulanda tambe ta grandisimo 
pa page bek e 916 miyon florin cu a fia durante e pandemia. 
Ta bon pa para keto un rato y refleha cu e 916 miyon aki a 
wordo fia pa yuda comercio y yuda pais Aruba surpasa e 
pandemia. Companianan a wordo subsidia pa por cubri nan 
gastonan y naturalmente e debe crea mester wordo paga bek. 
No solamente e debe aki sino tambe e debe cu nos a hereda 
debi na mal gobernacion di gabinete Mike Eman creando un 
debe astronomico pa pais Aruba. 


Comosifuera poco, mundo a wordo confronta cu un inflacion 
mundial caminda tur pais ta confrontrando e mesun problema 
di inflacion. Merca su inflacion ta 8.3%, Hulanda su inflacion 
ta 10%, Inglaterra su inflacion ta 10.1% y Colombia 12.8%. 
Esaki ta pa ilustra cu e inflacion cu tin na Aruba ta wordo causa 
tambe pa e inflacion mundial cu a azota mundo. Gobierno ta 
haciendo su parti pa purba maneha e situacion y trece alivio 
pero tin hopi reto. 

Ministerio di salud lo percura pa por importa carni for di Colombia 
cu por resulta den un reduccion di prijsnan di entre 15%-30% 
pa asina yuda e poder di compra di nos consumidornan. 


TURISMO: E DRIVER PRINCIPAL 

E high season di aña 2023 ta esun di mas fuerte den nos 
historia, un record nobo estableci pa nos turismo. Durante e 
prome 4 luna Aruba a ricibi 415,648 turista “stayover” cu ta un 

RSS DEL 


MINISTER 


DRIVER PR NCIPAI 1. 


ECONOMIA 


recuperacion di 7.2% compara cu 2019. Den luna di januari y 
februari a recupera cu 105%, na luna di maart 102% y na april 
116%. 

E mercado Mericano ta keda esun mas importante pa Aruba 
y den luna di januari esaki a recupera cu 113%, na februari 
108%, na maart 102% y na april 120%. 

E RevPAR ta indica e calidad di turista cu ta keda na hotel. E 
averahe di e RevPAR di e prome 4 luna di 2023 ta $324,48 
mientras cu na 2019 esaki tabata $295,72. Compara cu e 
RevPAR di 2022 por constata un crecemento di 40.7%. 


Tur otro indicador cu ta midi nos turismo a confirma e 
resultadonan hopi fuerte di nos turismo. E performance di 
hotelnan tambe tawata sumamente bon caminda a wordo 
demostra cu ta turistanan di calidad ta biniendo Aruba conforme 
e maneho dirigi riba turistanan afluente. 


Turismo a demostra cu e ta keda e driver principal di nos 
economia. E crecemento robusto di turismo a percura pa un 
crecemento di nos economia cu na su turno ta percura pa 
creacion di cuponan di trabou y tambe entrada pa gobierno. 
Pais Aruba tin hopi reto cu nos mester atende cune pero danki 
na nos resultadonan positivo di turismo nos ta convenci cu nos 
lo sa di surpasa tur nos retonan como pais. 


Aruba ta un pais resiliente y nos a demostra esaki. 

Geoffrey Wever 


MINISTER 


GOBIERNO DI COLOMBIA TAMBE TA 
COMPROMETI PA FORTIFICA LASONAN 
COMERCIAL CU ARUBA 


Diaranson 24 di mei tabata tin un reunion hopi fructifero cu 
Ministerio di Comercio y Turismo di Colombia, caminda Minister 
Geoffrey Wever a presenta su proposicion pa haci e lasonan 
comercial mas fuerte cu Colombia, y e beneficionan economico 
y social mutuo cu esaki ta trece cu'ne. Como reaccion na e 
proposicion di minister Wever, Sr. Luis Felipe Quintero, Vice- 
Ministro de Comercio Exterior, a mustra di ta convivi cu e idea 
pa resolve retonan existente, y fortifica lasonan comercial 
entre Colombia y Aruba. 


Mehoracion di lasonan comercial lo tin beneficionan mutuo 
comercial y social pa ambos pais. Pa Aruba, esaki lo 
significa un potencial reduccion di costo di bida, como tambe 
oportunidadnan adicional pa empresarionan local tuma 
bentaha di dje. 


Sra. Juliana Villegas, Vicepresidente de Exportaciones, 
representante di organisacion ProColombia tambe a mustra 
riba e potencial pa ta partnernan strategico den comercio. A 
indica cu ya tin 187 compania ta exporta pa Aruba, y tin potencial 
pa mehora e logistica pa manda productonan directamente pa 
Aruba, y asina reduci e gasto di productonan di agricultura. 
A enfatisa cu lo coopera di tur forma pa asina tambe logra 
haci importacion di productonan di carni y galiña posibel pa 
Aruba, mirando Colombia su deseo pa diversifica su portfolio 
di exportacion pa e region di Caribe. 


Den pasado Aruba tabata na di ocho luga como pais cu 
Colombia ta haci negoshi cu'ne, pues tin hopi posibilidadnan ta 
existi pa presente y pa futuro pa engrandece nos relacionnan. 
Sr. Quintero a indica cu tin un empuhe massal pa transiciona 
Colombia pa sostenibilidad. Como paisnan bisiña e ta 
prudente pa busca metanan comun cu por colabora riba nan, 
specialmente ora ta toca sostenibilidad, cual ambos Aruba y 
Colombia - y tur pais di mundo eigenlijk - lo depende di dje. 


Minister Geoffrey Wever ta contento con e reunion a bai, 
eficiente y al caso, y kier manda un palabra di gradicimento na 
e representantenan di Ministerio di Comercio y Turismo, como 
tambe organisacion di ProColombia. 

Minister Geoffrey Wever: 


DIFERENTE REUNION DURANTE TRADE MISSION 
COLOMBIA RELACIONA CU IMPORTACION DI 
CARNI FOR DI COLOMBIA 


Durante e Trade Mission Colombia, a organisa diferente 
reunion caminda e tema di importacion di productonan di carni 
y galiña tabata central. 


Den un empeño pa reduci costo di bida na Aruba, Gobierno 
di Aruba ta desea di importa carni for di Colombia y durante e 
Trade Mission Colombia a organisa diferente reunionnan riba 
e tereno aki y tambe durante tur reunion cu autoridadnan, e 
tema aki tabata un di e punto nan central di e combersacion. 


Minister Geoffrey Wever a expresa su gratitud na Minister 
Dangui Oduber y representantenan di ministerio di salubridad 
y turismo, esta Sr. Andin Bikker y Sr. Albert Thielman pa nan 
esfuerso y preparacion intenso cual a conduci na reunionnan 
sumamente fructifero durante e Trade Mission Colombia. 


Importacion di productonan di carni y galiña for di Colombia lo 
por conduci na un reduccion notabel di costo di bida, mirando e 
prijs abou cu Colombia ta ofrece, nan calidad halto cu nan por 

garantisa, y e cercania di Aruba cu Colombia cual ta disminui 
costonan di transportacion. 


Durante un reunion teni diahuebs, 25 di mei na Embahada 
di Reino Hulandes na Bogotá, entre representantenan di 
autoridad nan ariba e tereno di salubridad Colombiano, esta 
ICA y INVIMA, a concorda cu lo encamina e proceso hunto pa 
por haci esaki un realidad. 


MINISTER GEOFFREY WEVER A RICIBI E RELATO 
ANUAL DI SETAR N.V. 


Dialuna, 22 di mei 2023 ultimo a tuma luga 
un reunion di accionistanan di Setar N.V. 
(aandeelhoudersvergadering). Durante e 
reunion, Minister di Asuntonan Economico, 
Comunicacion y Desaroyo Sostenibel, 
Geoffrey Wever, a ricibi tambe e relato anual di 
Setar N.V. 


mr. 


Minister Geoffrey Wever ta aplaudi e entrega na 
tempo di e relato anual, y ta gradici e gerentenan 
y tambe miembronan di e hunta di supervision 
cu a haci esaki posibel. 

Dialuna mainta, durante conferencia di prensa di 
Gobierno di Aruba, Minister di Husticia y Asuntonan 
Social sr. Rocco Tjon, a anuncia e inicio di e proyecto 
piloto di bodycamaras pa henter Cuerpo Policial di Aruba. 
Manera ta conoci, a base di e plan di maneho di Ministerio 
di Husticia y Asuntonan Social, deliberadamente a 
scoge pa inverti den tecnologia. Tecnologia pa eleva 
siguridad pa henter comunidad, pero tambe pa e Agente 
Policial mes. Asina, a base di diferente investigacionnan 
cientifico a yega na e conclusion pa bin cu e proyecto 
piloto di bodycamaras pa e Agentenan Policial, di cual lo 
haci un evaluacion dentro di tres pa seis luna, pa asina | 
mira su efecto y tuma un decision si ta bay implementa 
esaki permanentemente. 


Manera ta conoci a inverti hopi den camaranan y sistemanan 
sofistica entro otro e sistema di radar pa asina por eleva 
siguridad na nos frontera. Ademas, a inverti den e proyecto di 
ICT pa Cuerpo Policial, pa asina nan por eherce nan trabou 
mucho mas miho y na mes momento brinda un miho servicio 
na comunidad. A scoge tambe pa inverti den tecnologia pa por 
inverti den e siguridad di e Agente Policial mes, como tal, un 
otro proyecto cu ta andando ta, e mobile dataterminals cu lo 
bay wordo instala den e vehiculonan nobo pa Cuerpo Policial. 


Cientificamente a keda proba cu, e uzo di bodycamaras ta 
influencia e comportacion di e ciudadano. A base di diferente 
investigacionnan cientifico cu a wordo conduci na Merca, 
Inglatera pero tambe na Hulanda, a indica cu esaki ta trece 
mas siguridad pa e Agente Policial. Banda di esaki, e kehonan 
cu ta wordo entrega contra di e organisacionnan policial, 
particularmente e Agente Policial, ta baha cu alrededor di 88% 
den cierto organisacionnan policial na Merca. Organisacionnan 
na Inglatera a mira un reduccion di 60% pa loke ta uzo di 
agresion contra e Agente Policial, como tambe un reduccion 
significante pa loke ta e “use of force” di parti di e Agentenan 
Policial. 


Particularmente, pa loke ta e investigacionnan cientifico 
cu a wordo conduci na Hulanda, a conlcui cu, pa loke ta e 
comportacion contra e Agentenan Policial, esaki tin un 


tendencia di disminucion. A base di un encuesta cu a wordo 
haci na e Agentenan Policial aki cu ta uza bodycamaras na 
Hulanda, a conlcui cu nan ta sinti nan mes hopi mas sigur 
y e agresion contra e Agente Policial tambe ta hopi menos. 
Un otro aspecto importante di e bodycamara, ta e hecho cu e 
imagennan aki por wordo uza pa ora cu mester presenta un 
caso dilanti huez, pa asina proteha e Agentenan Policial. 


A base di e informacion for di investigacionnan cientifico cu 
a wordo haci na diferente otro pais, Alto Comisario a haci un 
sondeo den Cuerpo Policial di Aruba, y asina a tuma un decision 
di cua ta e ekiponan y districtonan cu ta bay wordo ekipa cu 
e bodycamaras pa cu e proyecto piloto. Pues, hunto cu Setar, 
a scoge pa adkiri 28 camara pa asina e diferente ekiponan 
por wordo ekipa cu e bodycamaras. Prome cu e bodycamaras 
wordo introduci, Alto Comisario lo bay percura pa e maneho di 
esaki wordo stipula, pa asina e Agentenan Policial por sa con 
pa uza esaki, con e imagennan ta wordo warda, na ki momento 
nan ta wordo uza, y ki ora nan por wordo proporciona. 


Pa conlcui, e Mandatario a indica cu e ta sumamente satisfecho 
pa por inicia e proyecto piloto aki, hunto cu Setar N.V.,caminda 
despues di tres pa seis luna esaki lo wordo evalua pa 
asina tuma un decision si esaki ta bay wordo implementa 
permanentemente den henter Cuerpo Policial. Palabranan di 
pabien na henter Cuerpo Policial y Setar N.V. pa e inicio di e 
proyecto piloto aki. 

CLAUSURA DI E PROYECTO DI 'KIDSPRENEURS 
WITH BIG IDEAS” NA TRAIMERDIA 


Despues di casi un aña (aña escolar 2022/2023), siman pasa 
a clausura e proyecto di 'Kidspreneur$ with BIG Ideas’ na 
Traimerdia. 

IDEA a organisa e Proyecto aki den colaboracion cu Bureau 
Traimerdia. 

IDEA (Iniciativa pa Desaroyo di Empresa Arubano) ta ubica den 
oficina di Departamento di Asuntonan Economico, Comercio y 
Industria (DEZHI). 


E proyecto aki a tuma luga na shete traimerdia, na unda cada 
mucha di 5-de y 6-de klassen, cu a participa activamente den 
e proyecto a ricibi un certificado, na final di e programa na 
cada traimerdia. 

Entregamento di certificado cada bes, y na cada traimerdia 
a bay den bon ambiente y den un klas bon dorna cu blaas. 
Muchanan a ricibi un treat, di cupcake y juice di Bureau 
Traimerdia, y IDEA, a entrega un total di 179 certificado y un 
regalito na cada mucha cu a participa durante e proyecto. 


E shete traimerdianan participante durante e proyecto tabata: 
Traimerdia San Nicolas, TraimerdiaAyo, Traimerdia Morgenster, 
Traimerdia Oranjestad, Traimerdia Sabana Basora, 
Traimerdia Kudawecha y Traimerdia Noord. 


E proyecto di ‘Kidpreneur$ with BIG Ideas’ a haci su entrada 
ya for di februari 2018, y e ta uno hopi exitoso. Pa e motibo aki 
a dicidi di continua e proyecto aki e aña escolar aki atrobe. 

E proyecto ta diseña specialmente pa muchanan di 5-de y 
6-de klassen cu ta bishitando e traimerdianan cu ta cay bao di 
Bureau Traimerdia. 

Ta educa y inspira e muchanan durante e proyecto pa medio 
di e tema ‘entrepreneurship’. Diferente profesional a guia e 
muchanan pa desaroya nan creatividad innovativo den nan 
propio negoshi. Asina nan a haya un idea con pa bira un 
comerciante exitoso den futuro. 


E muchanan a haya varios workshops durante e proyecto aki 
manera: 


* Skirbi nan mesun plan di negoshi (Business Plan)/ (BP). 

Na inicio di e proyecto e muchanan a ricibi un presentacion 
tocante BP, y na final di e proyecto nan a skirbi nan mesun BP, 
door di contesta algun pregunta cu nan a ricibi tocante nan 
negoshi desea. 


* Personal di unidad ‘Sustainable Development Planning’ (SDP), 
situa den edificio di Departamento di Asuntonan Economico a 
presenta e 17 metanan di e Sustainable Development Goals 
(SDGs). Esaki ta referi na e 17 metanan pa un bon desaroyo 
sostenibel pa Aruba y mundialmente. 


* Sra. Jenniffer Guzman, di Bold Real Estate, a presenta e 
tema tocante ‘Investment’, 

profesionalmente riba un nivel di mucha. Muchanan a wak nan 
mes den spiel, y a siña pa kere den nan mes. Tambe nan a 
splica nan con placa a origina su mes, con antes tabata tin 
intercambio di producto/ material etc. Despues di esaki a 
splica e muchanan e diferencia entre inversion y spaar y a 


haya diferente tarea hai 0--- pa practica. Esaki tabata 
sigur un tema hopi interesante. 

" Sr. Ludwig Rasmijn di Departamento di Agricultura, 
Cria y Pesca (Santa Rosa) tambe a presenta na traimerdia. E 
muchanan a siña con pa haci traspaso di un mata herbal pa 
otro pochi y tambe con pa cuidele. Den e presentacion nan a 
haya informacion hopi amplio y valioso tocante plantacion y 
con pa cuida un mata. Por a nota felicidad di e muchanan ora 
cu nan tabata traha cu e tera di mata pa nan planta nan mesun 
mata. 

* Departamento di Cultura (DCA) a bin cada bes, bon prepara 
cu persona dinamico pa duna presentacion riba tereno cultural 
manera di musica y mercadeo. E siguiente personanan aki a 
presenta: sr. Robert Maduro, sr. Johnny Schaarbaay, sr. Criss 
Kross y sra. Lizayra Polak. 


* Arte/ obra di man: presenta pa sra. Estella Thode, e 
muchanan a disfruta hopi door di trahamento di nan arte, 
manera pennenhouder y Xmas angels. 


* Arte/ obra di man: Sra. Clarina Geerman, a traha un spaarpot, 
cu material recicla cu e 
muchanan. 


* Futura a presenta con e futuro business lo mustra y laga e 
muchanan contesta algun pregunta, via tablet, Kahoot. 


Loke a describi aki riba ta algun workshop cu e muchanan 
di traimerdia a experiencia, y e intencion ta pa e muchanan 
haya oportunidad pa bende nan productonan cu nan lo sigui 
traha, durante un kidbazaar organisa pa nan fin di aña den 
caya grandi. 


IDEA kier a gradici cada un di e facilitadonan/ profesionalnan cu 
a sa di uza nan tempo y pasion pa educa y inspira e muchanan 
aki, cu ta nos futuro, cu sigur tin algun futuro entrepreneurs cu 
hopi potencial entre nan. Un danki na Bureau Traimerdia cu a 
brinda nos e oportunidad pa brinda e proyecto aki y un danki na 
waarnemend- y directora di DEZHI y Minister Geoffrey Wever, 
kendenan tabata presente cada biaha na entregamento di 
certificado na nos futuro entrepreneurs. 


Por ultimo nos kier a desea tur e muchanan di Traimerdia hopi 
exito cu nan scol y cu e bunita proyecto aki: 'Kidpreneur$ with 
BIG Ideas”. 


Abo ከበ un Idea? Haci bo Idea realidad. Bishita IDEA na 
Departamento di Asuntonan Economico, Comercio y Industria, 
na Sun Plaza di dos piso, y nan lo yuda'bo cu tur informacion 
y guia necesario. 

IDEA, sosteniendo un economia duradero y un transicion pa 
un economia formal. 

Diabierna ultimo, a tuma luga e gran apertura di Wegannan 
Escolar 2023 na Compleho Deportivo Frans Figaroa na Noord. 
Un proyecto presenta pa Ministerio di Enseñansa y Deporte, 
IBISA y Gabinete Wever -- Croes 11. Presente na e celebracion 
deportivo tabata Minister President Evelyn Wever- Croes, 
Minister di Enseñansa y Deporte Endy Croes acompaña pa su 
kerida esposa, Presidente di Parlamento mr. Edgard Vrolijk, 
Parlamentarionan Alvin Molina, Shailiny Tromp — Lee, Hendrik 
Tevreden, vice presidente diParlamento Raymond Kamperveen, 
vice presidente di Comite Olimpico Sra. Nicole Hoevertsz, 
representante di diferente organisacion- y federacionnan, 
representante di directivanan di scol, cabesantenan di scol y 
demas invitadonan special. 


E fiesta deportivo a cuminsa pa 5 or di atardi cu e “warm up 
jam” dilanti Compleho Deportivo Frans Figaroa na Noord, 
sigui cu entretenimento di dj, brassband hunto cu e mascota 


Edy Tros 


MINISTER 


Wiwi cu a saca potret cu e muchanan. Tambe pa e muchanan 
tabatin entretenimento di Dino Jump, cu cantidad di tent 
di e.o. cuminda, bebida y cotton candy. Pa 6 or di atardi e 
ceremonia oficial a inicia cu entrada di Grupo di Scouting San 
Dominicio di Noord cu bandera di Aruba, sigui pa entrada di 
NGS Brassband, Grupo Multicultural Aruba bou guia di John 
Freddy Montoya y entrada di e 45 scolnan cu ta participando 
y mas di 1000 alumno. E bunita y colorido show di apertura 
tabata den man di NLG y NTG bou guia di Sra. Marisol Peña y 
Gihae Gymnastics. 


Himno nacional di Aruba a wordo interpreta pa Rocco Franken, 
sigui cu discurso di Prome Minister di Aruba Sra. Evelyn Wever 
— Croes y Minister di Enseñansa y Deporte Sr. Endy Croes. E 
hobentriatletanan Rebecca y Christiaan Jansen a drenta stadion 
cu e antorcha olimpico. Despues cu Rebecca Jansen a cende 
e candela escolar, Minister Endy Croes a declara Weganan 
Escolar 2023 oficialmente habri. Credo di Weganan Escolar 
a wordo lesa pa e ekipo campeon di volleyball di Weganan 
Interinsular 2023. E sake di bala cu a tuma luga memey di 
veld, na unda cu Presidente di Parlamento mr. Edgard Vrolijk, 
Minister President Evelyn Wever - Croes y Minister Endy 
Croes a scop e bala y asina duna inicio na e dos simannan 
di competencia escolar. Despues di e ceremonia di apertura, 
a sigui cu e partido di futbol entre Scol Basico Washington y 
Pius X School. E banda musical Tsunami a clausura e apertura 
di Weganan Escolar cu nan tremendo musica y a pone un 
ambiente total. 

Continuacion IMPRECIONANTE Y ESPECTACULAR APERTURA .... 


E meta di Weganan Escolar Aruba ta pa promove deporte bou 
di nos alumnonan di scol preparatorio, basico y secundario. 
Minister Endy Croes a expresa cu deporte ta e vehiculo pa 
preveni cu e muchanan ta bay riba caya. Hunto nos ta logra un 
comunidad mas saludabel y activo y nos ta desea tur mucha y 
hoben cu ta participa den Wegannan Escolar 2023 hopi exito. 
Sigur tabata bunita pa presencia e alegria y entusiasmo di e 
hobennan pa competi cu otro cu e speransa pa fortifica laso di 
amistad y hermandad. 


Concluyendo, Minister Endy Croes ta gradici IBISA, Ministerio 
di Enseñansa y Deporte, FFD, FLPD, SSA y Gabinete Wever 
> Croes [|| cu a inverti y haci Weganan Escolar 2023 posibel. 
Tambe, Mandatario di Deporte gradici directivanan di scol, 
cabesante y docentenan di gymnastiek pa sostene e proyecto. 
Palabranan di danki na e mayornan cu ta apoya y sostene 
nan yiu den nan deporte faborito. Danki sigur na KPA, Arubus, 
Brandweer, Arugas cu a yuda cu e antorcha, Scouting Ora 
Ubao y San Dominico, Sra. Marisol Peña, NTG & NLG pa nan 
fantastico show di apertura y na Grupo nan Multicultural Aruba 
bou guia di John Freddy Montoya. Deporte ta trece union. 

Manera ta conoci Weganan Escolar 2023 a inicia diabierna, 
26 di mei na Compleho Deportivo Frans Figaroa. Despues 
di e apertura a tuma luga e prome wega oficial di Weganan 
Escolar 2023, unda cu e partido di futbol Categoria B Mucha 
Homber di scol basico entre Scol Basico Washington y Pius 
X School a enfrenta otro. Pius X school a gana cu e score di 
2-1. Diasabra mainta, Weganan Escolar 2023 a continua cu e 
disciplina di Functional Fitness na Marinierskazerne Savaneta. 
Den Categoria Mucha Homber 5 Colegio Nigel Matthew a keda 
na prome luga y na di dos luga Abraham de Veer School. 


Den Categoria Mucha Homber 4 na prome luga a keda Colegio 
Nigel Matthew. Den Categoria Mucha Muhe 4 na prome luga 
a keda Colegio Arubano y na di dos luga John Wesley College 
y den e Categoria di Mucha Muhe 5 Colegio Arubano a keda 
na prome luga. Diasabara merdia a tuma luga e wega final 
di badminton di Weganan Escolar 2023 na Centro Deportivo 
Playa. Scol campeon den categoria A ta Colegio Sagrado 
Curason, sub campeon Scol Basico Washington y na di tres 
luga Mon Plaisir School. 

Den Categoria B Sagrado Curason a titula campeon, Scol 
Basico Washington sub campeon y na di tres luga Scol Primario 
Kudawecha. Pa loke ta trata Categoria C, Colegio Arubano 2 


aa. 


a sali campeon, Colegio Arubano 1 a sali sub campeon y La 
Salle College na di tres luga. Durante e dianan binidero lo tin 
mas competencia entre e scolnan preparatorio, scol basico y 
scol secundario. Minister di Enseñansa y Deporte Endy Croes 
ta desea tur scol cu ta participando den e competencia di 
Weganan Escolar 2023 hopi exito y ta invita henter Pueblo 
di Aruba pa bin duna sosten na nos mucha- y hobennan den 
diferente disciplina durante e dos simannan di Weganan 
Escolar 2023. 

MINISTER ENDY CROES A REUNI CU SR. DANNY 
MADURO DI DEPARTAMENTO DI ENSEÑANSA 


A elabora riba infrastructura di edificio di scol 


Diahuebs ultimo, Minister Endy Croes y Sr. Juni Faro a reuni 
cu Sr. Danny Maduro di Departamento di Enseñansa. Durante 
e encuentro a trata e topico di infrastructura di edificionan di 
scol. Atrata basta peticion cu a wordo entrega door di diferente 
scol pa haya un modulair nobo pa e aña escolar 2023 — 2024. 
Diferente scol a indica cu nan modulair ta daña of ta den un 
mal estado. 


Tambe a dialoga riba e status di Mon Plaisir cu ta resorta bou 
di SPCOA. Mon Plaisir falta e fase dos pa asina por finalisa 
cu construccion. Finalisando, Minister Endy Croes a indica cu 
e tabata un bon reunion unda a elabora basta amplio riba tur 
loke cu ta trata infrastructura y siguridad na e scolnan. 


FIFA A HACI “SITE VISIT” NA STADION DAKOTA Y 
TA CONTENTO CU E DESAROYO 


Ta premira cu e aña aki Compleho Deportivo Guillermo Prospero Trinidad lo 
ta completamente cla 


Siman pasa diaranson, Minister di 
Enseñansa y Deporte Endy Croes hunto 
cu presidente di Arubaanse Voetbal Bond 
(AVB) Sr. Randolf Lacle y representante di 
FIFA Jordan Victoire a bishita Compleho 
Deportivo Guillermo Prospero Trinidad | 
na Dakota pa mira e desaroyonan di e 
renobacion. Sr. Victoire a indica cu FIFA ta 
satisfecho con e proyecto ta andando y ta 
contento di mira e comprimiso cu Gobierno + 
di Aruba tin cu e proyecto. Tambe, Sr. 
Victoire a indica cu e lo sostene Gobierno ኤ 
di Aruba y AVB pa percura cu e stadion ta | . 
cumpli cu e standardnan internacional. : 


E proyecto ta canando bon manera a | ` 
palabra, pues ta premira cu renobacion di 
Compleho Deportivo Guillermo Prospero 
Trinidad lo termina den e tempo cu a stipula, 

cual ta october binidero. E yerba artificial a 

yega Aruba caba y pronto lo coloca esaki. Ademas di esaki, Sr. 
Lacle a indica cu na sepember e weganan di Nations League ta 
tuma luga y e meta ta pa hunga bek na cas e aña aki, p'esey ta 
importante pa e stadion cumpli cu e exigencianan internacional. 
E stadion no lo ta completamente cla pa september, pero e 
parti principal cual ta e yerba artificial lo ta coloca. 


Pa e motibo aki, a reuni cu representante di FIFA y ta den 
contacto tambe cu CONCACAF pa evalua tur loke mester 


realisa ainda, pa por hunga na cas e aña aki na september. 
Tambe, Sr. Lacle a expresa cu ta hopi contento cu pronto Aruba 
ta bay tin un stadion, unda por hunga weganan internacional. 
Fuera di esaki, unabes cu e stadion ta cumpli cu e exigencianan 
internacional, AVB lo por ricibi e fondonan di FIFA pa sigui yuda 
nan miembronan pa mehora e facilidadnan di futbol di Aruba. 
Pa finalisa, Minister Endy Croes ta gradici Gabinete Wever- 
Croes Il y tur cu a sostene e proyecto aki. Pronto Aruba por 
disfruta di un stadion completamente renoba y aproba segun e 
standardnan internacional. 

MINISTER ENDY CROES TA INVITA PUEBLO DI ARUBA 
PA BIN APOYA NOS MUCHA- Y HOBENNAN DURANTE 
COMPETENCIA DI WEGANAN ESCOLAR 2023 


Weganan Escolar 2023 a inicia y ta den ful swing. E meta di 
Weganan Escolar Aruba ta pa promove deporte bou di nos 
alumnonan di scol preparatorio, basico y secundario. Minister 
Endy Croes ta expresa cu deporte ta e vehiculo pa saca e 
mucha- y hobennan for di mal caminda. Rond di mil alumno 
di 45 scol preparatorio, scol basico y scol secundario di Aruba 
ta enfrenta otro den un competencia amistoso den shete (7) 
diferente disciplina, entre otro, badminton, functional fitness, 
volleyball, basketball, futbol, beach tennis y baile cultural. 


Tur e scolnan cu a clasifica y drenta e campeonato di Weganan 
Escolar 2023 ta haya nan propio uniform, pechi, tas, boter di 
awa y pen pa uza durante e dos simannan di competencia. 
Durante fin di siman a tuma luga algun competencia oficial 
di Weganan Escolar den e disciplina di futbol, badminton 
y functional fitness. Minister di Enseñansa y Deporte Endy 
Croes ta desea tur scol cu ta participando den e competencia 
di Weganan Escolar 2023 hopi exito y ta invita henter Pueblo 
di Aruba pa bin duna sosten na nos mucha- y hobennan den 
diferente disciplina durante e dos simannan di Weganan 
Escolar 2023. 


Union ta e forsa di un ekipo, famia y 
nacion pa logra cada meta pa e 
bienestar humano. Ban sigui den 
positivismo pa engrandece nos pais. 


ፊም ANA DI UNION Y POSITIVISMO! 


